সাত দিনের মধ্যে সরিয়ে ফেলতে হবে হোর্ডিং: পুরসভা

ওয়েব ডেস্ক: দুর্গাপুজো (Durga Puja) মিটলেও এখনও উৎসবের রেশ কাটেনি। উৎসবের ভরপুর মেজাজ শহরবাসীর মনে। কারণ আজ রবিবার রেড রোডে দুর্গাপুজোর কার্নিভাল (Puja Carnival)। উৎসবের আবহে আজ ঠিক যেমন আলো ঝলমল করবে শহরজুড়ে ঠিক তেমনই আগামী দিনেও শহরের সৌন্দর্যায়নে জোর দিতে বিশেষ নির্দেশ দিল কলকাতা পুরসভা (Kolkata Municipality)। কার্নিভাল মিটতেই আগামী সাত দিনের মধ্যে শহর কলকাতার রাস্তা থেকে সমস্ত বিজ্ঞাপনের হোর্ডিং সরিয়ে ফেলার নির্দেশ দিল পুরসভা। পুরসভার এই নির্দেশ না মানলে পুরসভা নিজেই উদ্যোগ নিয়ে হোর্ডিং খুলে ফেলবে বলে সতর্ক করেছে।

বিজ্ঞাপন বিভাগের মেয়র পারিষদ তথা বিধায়ক দেবাশিস কুমার জানান, ‘রবিবার কার্নিভাল শেষের সাত দিনের মধ্যে বিজ্ঞাপনের সব হোর্ডিং সরিয়ে নিতে হবে। নির্দেশ না মানলে পুরসভা নিজেই হোর্ডিং খোলার ব্যবস্থা করবে।’ এখন পুরসভার অন্দরে প্রশ্ন উঠছে, পুরসভা কেন হোর্ডিং খোলার দায়িত্ব নেবে? নিয়মভঙ্গকারীদের বিরুদ্ধে কেন ব্যবস্থা নেওয়া হবে না? এ বিষয়ে যদিও বিজ্ঞাপন বিভাগের মেয়র পারিষদ তথা বিধায়ক দেবাশিস কুমার এক অন্য যুক্তি দিয়েছেন। উৎসবের দিনে অর্থনীতির কথা মাথায় রেখেই নিয়ম শিথিল করার সিদ্ধান্ত নেয় পুরসভা এমনটাই জানিয়েছেন তিনি।

আরও পড়ুন: শহরে কার্নিভাল, বন্ধ একাধিক রাস্তা! বেরোনোর আগে জেনে নিন

উল্লেখ্য, এ বছরেই কলকাতায় নতুন বিজ্ঞাপন নীতি কার্যকর করেছে কলকাতা পুরসভা। শহর কলকাতার সৌন্দর্যায়ন বাড়িয়ে তুলতে বিজ্ঞাপন মুক্ত এলাকা, মনোপোলে বিজ্ঞাপন, হেরিটেজ বাড়ি ঢেকে কোনও বিজ্ঞাপন দেওয়া যাবে না, এমন একাধিক নিয়ম কার্যকরের কথা শোনা গিয়েছিল মেয়র ফিরহাদ হাকিমের মুখে। তবে পুজোর মরসুমে শহরের রাস্তাঘাট কার্যত রঙিন বিজ্ঞাপনের হোর্ডিং এ মুড়ে ফেলা হয়। অনেক জায়গাতেই দেখা যায়, হোর্ডিং না খুলে দিনের পর দিন রেখে দেওয়া হয়েছে। স্বাভাবিকভাবেই প্রশ্ন উঠছে পুরসভার অন্দরে। দুর্গাপুজোর মরশুমে কলকাতায় কয়েক হাজার কোটি টাকার ব্যবসা হয়। তাই এই সময়ে কিছু নিয়ম শিথিল করার সিদ্ধান্ত নেওয়া হয়ে থাকে বলে জানিয়েছেন বিজ্ঞাপন বিভাগের মেয়র পারিষদ।

দেখুন অন্য খবর